**REFERAT**

|  |
| --- |
| **Møde:** Sundhedsdirektørernes Forretningsudvalg**Tid**: Fredag den 13. december 2024 kl. 09.30-11.00**Sted:** Teams møde**Deltagere:** Søren Aalund, BenteGraversen (9.30-10.30), Maj Skårhøj, Haukur Thorsteinsson (9.30-10.00), Peter Hvid Paulsen, Thomas Haugaard**Gæster:** -**Afbud:** Tue von Påhlman  |

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

* Strategisk Sundhedsforum og kommunalt formøde den 21. november
* KL Sundhedsstrategisk Gruppe den 3. december
* Sundhedssamarbejdsudvalget den 9. december

## Indstilling:

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning i regi af Sundhedsdirektørernes Forretningsudvalg.

**Referat:**

*Sundhedsdirektørernes Forretningsudvalg fulgte op på de afholdte møder.*

*Som opfølgning på mødet i Strategisk Sundhedsforum den 21. november 2024 drøftedes en ny evt. proces og skabelon for den gensidige budgetorientering mellem kommunerne og Regionen. Set i lyset af at en ny organisering er under opsejling blev det besluttet ikke at udarbejde en skabelon til formålet, men i stedte blot skærpe retningen når budgetterne skal drøftes i FFU, SSF og SSU.*

*Som opfølgning på mødet i KL’s Sundhedsstrategiske gruppe den 3. december 2024 blev det drøftet at man bl.a. afventer KL’s evaluering af KKR-strukturen.*

*I lyset af sundhedsreformen drøftede Sundhedsdirektørernes Forretningsudvalg vigtigheden af at få tegnet de første streger til den ønskede governancestruktur på sundhedsområdet i Nordjylland med fokus på opretholdelsen af det gode tværsektorielle samarbejde, samt hvad en ny struktur med to forskellige sundhedsråd kalder på. På den baggrund blev det besluttet at indhente input fra den samlede Sundhedsdirektørkreds til kommende governancestruktur, så gode erfaringer, fremtidsperspektiver, krav og behov kan indgå i det videre arbejde. Sundhedsdirektørkredsen indkaldes til et fysisk fællesmøde i starten af februar 2025, hvor temaet bliver ønsker for den fremadrettede governancestruktur på det nordjyske sundhedsområde.*

*Sekretariatet sikrer indhentning af input til ovenstående ved sundhedsdirektørkredsen, og indkalder til et møde herom i Sundhedsdirektørernes Forretningsudvalg i januar 2025.*

*Det blev endvidere besluttet at Søren Aalund deltager på KDK mødet den 24. januar 2024 med henblik på at orientere om status på arbejdet med sundhedsreformen og modtage input derfra. KKR-sekretariatet arbejder videre med dette.*

# Forberedelse af kommende møder

Sundhedsdirektørernes Forretningsudvalg drøfter kommende møder med henblik på eventuel forberedelse af sager, sagsgange og fælleskommunale perspektiver.

Fælles Forretningsudvalg den 30. januar 2025

Førstkommende møde i Fælles Forretningsudvalg er den 30. januar 2025. Den foreløbige dagsorden lyder i overskriftsform:

* Mulig FFU-forretningsorden/aftale om repræsentation og evt. Substitutter
* Administrativ afdækning af evt. udfordringer med ledsagelse og praktisk hjælp til borgere under hospitalsindlæggelse
* Oplæg til revidering af ‘Samarbejdsaftalen vedr. børn med en psykisk syg forælder’
* MedCom - forlængelse i 2025
* Korrespondancemeddelelser
* Sundhedspolitisk Samling
* Orientering Sundhedsreformen
	+ Program for seminar for SSF
	+ Udkast til governance
* Punkter til Strategisk Sundhedsforum den 26. februar 2025 (forventeligt døgnseminar)
* Punkter til Sundhedssamarbejdsudvalget den 25. marts 2025

På seneste møde i Sundhedsdirektørernes Forretningsudvalg den 15. november 2024 var der en drøftelse af behovet for klare aftaler i Fælles Forretningsudvalg om, hvor mange afbud der skal til før møder afholdes/aflyses. Der lægges op til, at der fra kommunal side skal være minimum 3 af de 4 klynger repræsenteret for at møder afholdes. Med henblik på et kommunalt afsæt til drøftelsen i Fælles Forretningsudvalg er der derudover behov for en stillingtagen til brug af stedfortrædere (hvorvidt brug af stedfortrædere er tilladt og i så fald med hvilke rammer).

## Indstilling:

Det indstilles at Sundhedsdirektørernes Forretningsudvalg:

* Afgiver eventuelle bemærkninger til kommende møde i Fælles Forretningsudvalg den 30. januar 2025, herunder stillingtagen til eventuel brug af stedfortrædere på fremadrettede møder i Fælles Forretningsudvalg

**Referat:**

*Som forberedelse til mødet i Fælles Forretningsudvalg blev det besluttet, at der ikke ses et behov for at udarbejde en forretningsorden for Fælles Forretningsudvalg. Det blev besluttet, at Fælles Forretningsudvalg, i lighed med Sundhedsdirektørernes Forretningsudvalg, fra kommunal side er beslutningsdygtigt ved minimum tre kommunale direktørers deltagelse.*

*I forhold til punktet på Fælles Forretningsudvalg om governancestruktur blev det understreget, at punktet skal være en helt indledende drøftelse af governancestruktur.*

*Søren Aalund orienterede om midlertidig forlængelse af den tværsektorielle MedCom-arbejdsgruppe frem til næste møde i Fælles Forretningsudvalg, hvor der kan tages stilling til en evt. forlængelse af arbejdsgruppens virke i 2025.*

# Sundhedsreform

Der lægges op til en drøftelse af den politiske aftale om sundhedsreformen, og hvilke temaer/tiltag der i den forbindelse med fordel kan have fokus i 2025.

**Mødekadence 2025**

Der er for nuværende planlagt fire møder i Sundhedsdirektørernes Forretningsudvalg før sommerferien 2025 og fire møder i efteråret. Derudover er der planlagt fire møder for sundhedsdirektørkredsen i forbindelse med SSF-møderækken for 2025. Der lægges op til en drøftelse af om Sundhedsdirektørernes Forretningsudvalg ser behov for yderligere møder i 2025, på hvilke der fx vil være mulighed for på den kommunale side at tale ind i nogle af de mere specifikke opgaver, der foreligger ift. ændrede opgaveporteføljer mv.

**Input til SSF døgnseminar**

En underarbejdsgruppe i koordineringsgruppen har udarbejdet et foreløbigt udkast/skitse til et døgnseminar for SSF-kredsen (se bilag). Seminaret er (foreløbigt) planlagt til at ligge i dagene 26.-27. februar 2025 i forlængelse af KL’s Sundhedskonference den 25. februar 2025, der udelukkende har fokus på reformen. Der lægges op til en drøftelse af om Sundhedsdirektørernes Forretningsudvalg har særlige input til indholdsdelen, der skal indgå i det videre arbejde med programmet for døgnseminaret.

**Yderligere materiale ift. sundhedsreformen**

Der lægges op til en drøftelse af behov for udarbejdelse af materiale ift. sundhedsreformen, herunder implementering/overgangsperiode. Konkret ønskes der indledende input til en procesplan for den fremtidige organisering og fællessekretariaternes rolle(r) i forbindelse hermed. I den forbindelse også en drøftelse af den fremtidige administrative struktur og understøttelse af det politiske niveau.

**Nationalt Sundhedsinnovationscenter i Nordjylland**

I den nationale aftale om sundhedsreformen indgår ydermere etableringen af et nationalt sundhedsinnovationscenter; et område hvor der er stærke erfaringer og kompetencer i Nordjylland. Der lægges på den baggrund op til en indledende drøftelse af potentialerne for forankringen af det kommende Sundhedsinnovationscenter i Nordjylland.

***Bilag:*** *Foreløbigt udkast til program for Strategisk Sundhedsforums døgnseminar 2025*

## Indstilling:

Det indstilles at Sundhedsdirektørernes Forretningsudvalg:

* Drøfter om der er behov for udvidelse af mødekadencen i 2025
* Afgiver input til indholdsdelen af det foreløbige udkast til program for SSF-seminar
* Drøfter om der skal udarbejdes særskilt materiale vedr. den fremtidige organisering og fællessekretariaternes rolle.
* Drøfter potentialerne for en evt. forankring af et nationalt sundhedsinnovationscenter i Nordjylland.

**Referat:**

*Sundhedsdirektørernes Forretningsudvalg besluttede at,*

* *Mødekadencen i Sundhedsdirektørernes Forretningsudvalg øges til månedlige møder hele 2025, idet sundhedsreformen forventes at kræve løbende opmærksomhed og handling. Fællessekretariatet udsender indkaldelser til de ekstra møder.*
* *Fællessekretariatet og Koordineringsgruppen arbejder videre med det foreliggende udkast til program for SSF-seminaret den 26.-27. februar 2025 med særligt fokus på governancestrukturen.*
* *Fællessekretariatet arbejder videre med kortlægning af de opgaver, der overdrages fra kommunerne i forbindelse med reformen. Der udarbejdes et skema/en skabelon, der kan bruges på tværs (skabelonen besluttes endeligt i Sundhedsdirektørernes Forretningsudvalg). [Efter mødets afholdelse er det blevet sekretariatet oplyst, at KL udarbejder et skema/en skabelon sammen med Danske Regioner og ministeriet; eventuelt yderligere arbejde med den lokale afdækning afventer derfor dette nationale afdækningsarbejde].*
* *Fællessekretariatet påbegynder arbejdet med at indhente input fra Sundhedsdirektørkredsen ift. til at få udarbejdet et fælleskommunalt bud på en fremadrettet governance model til at understøtte det politiske og administrative niveau.*
* *Potentialerne for et nationalt sundhedsinnovationscenter i Nordjylland blev kort drøftet.*

# Orientering om status og proces for nye praksisplan for Fysioterapi 2025

Høringsversionen til den ny Praksisplan for Fysioterapi blev drøftet på møde i Samarbejdsudvalg for Fysioterapi den 2. december 2024, og er nu klar til forelæggelse i NÆS og KKR primo 2025 med henblik på at blive udsendt i høring i bl.a. de nordjyske kommuner.

Sekretariatet giver en status af drøftelserne på mødet og om den videre proces.

Der orienteres desuden om verserende sager på området af fælleskommunal interesse.

**Indstilling:**

Det indstilles at Sundhedsdirektørernes Forretningsudvalg:

* Tager orienteringen til efterretning.

**Referat:**

*Fællessekretariatet orienterede om et velafviklet møde i samarbejdsudvalget for fysioterapi, samt den videre proces herfra med praksisplan for fysioterapi. Der blev derudover orienteret om verserende sager på området af fælleskommunal interesse. Sundhedsdirektørernes Forretningsudvalg tog orienteringen til efterretning.*

1. **Orientering om klyngeundersøgelse af evt. udfordringer med ledsagelse og praktisk hjælp i forbindelse med indlæggelse på hospital.**

På mødet i Fælles Forretningsudvalg den 28. oktober 2024 blev det besluttet at lave en administrativ forespørgsel ud til klyngesekretariaterne med henblik på at afdække om der lokalt ses udfordringer med samarbejdet på dette område.

Sagen udspringer af en konkret borgerhenvendelse til Aalborg Kommune i efteråret 2024.

Der er i efteråret 2024 udsendt et piximateriale med henblik på at understøtte og sikre, at der løbende arbejdes med implementeringen af aftalen mellem partnerne. Sagen skal behandles igen i Fælles Forretningsudvalg på mødet den 30. januar 2025, og dagsordensættes således på nærværende møde blot som en orientering. De fire klyngesekretariater har efter dialog med de stedlige kommuner fremsendt input til den samlede vurdering:

Klynge Vest oplever ikke udfordringer med samarbejdet og Thisted Kommune melder tilbage at der er løbende fokus på samarbejdsaftalen.

Klynge Midt melder tilbage om et godt samarbejde, hvor man finder løsninger på de gråzoner/snitflader man støder på, og i øvrigt henviser til piximaterialet, der for ganske nyligt er udsendt til parterne samt til forventningen om, at dette vil styrke forståelsen mellem sektorerne og dermed mindske eventuelle uenigheder.

Klynge Syd melder blandet tilbage med stort set ingen udfordringer og godt samarbejde i Vesthimmerlands og Rebild Kommuner, mens Mariagerfjord Kommune oplever udfordringer eksemplificeret med tre cases, hvor der har været uenighed ml. Region og kommune, men hvor man fandt løsninger gennem dialogen.

Klynge Nord melder at der ikke er modtaget input fra Frederikshavn og Læsø Kommuner, mens Brønderslev Kommune melder tilbage, at der ses udfordringer på området. Hjørring Kommune melder om udfordringer, og at der har været situationer, hvor hospitalet ikke har vurderet, at der var behov for ledsagelse. Fra Hjørring Kommune vurderes det, at der er behov for at se på samarbejdsaftalen.

## Indstilling:

Det indstilles at Sundhedsdirektørernes Forretningsudvalg:

* Tager orienteringen til efterretning

**Referat**:

*Sundhedsdirektørernes Forretningsudvalg tog orienteringen til efterretning. Sagen behandles på Fælles Forretningsudvalg den 30. januar 2025.*

1. **Det fælleskommunale Sundhedssekretariats foreløbige regnskab 2024 og budget 2025**

Det fælleskommunale Sundhedssekretariats regnskab for 2024 og budget for 2025 skal forelægges KKR Nordjylland til godkendelse den 7. februar 2024. Materialet fremlægges for KKR under et fælles punkt med tilsvarende materiale fra Sekretariatet for Nordjysk Socialaftale.

Det foreløbige regnskab 2024 (pr. 5. december) for Det fælleskommunale Sundhedssekretariat viser et overskud på ca. 370.000 kr., hvoraf langt størstedelen, knap 250.000 kr., skyldes et overført overskud. En vakanceperiode i sekretariatet i foråret 2024 har medført lavere lønudgifter end budgetteret, ligesom Sundhedspolitisk Dialogforum i 2024 blev afholdt som del af et KKR-møde, hvorfor der ikke var ekstra udgifter til dette arrangement. Til regnskab 2024 skal bemærkes, at der kan komme mindre ændringer til regnskabet som følge af udgifter i den resterende del af 2024.

KKR Nordjylland har tidligere besluttet, at et eventuelt overskud skal gerne skal håndteres ensartet på tværs af fællessekretariaterne på social- og sundhedsområdet. Regnskab og budget for Sekretariat for Nordjysk Socialaftale behandles af deres forretningsudvalg den 12. december, hvor indstillingen er, at sekretariatets overskud fra 2025 (godt 250.000 kr.) overføres til budget 2025. På tilsvarende vis indstilles i vedlagte budget 2025 for sundhedssekretariatet, at overskuddet fra 2024 overføres til budget 2025. Overskuddet vil i 2025 bl.a. kunne anvendes til eventuelle ekstraudgifter i forbindelse med sundhedsreformens omlægninger.

**Indstilling:**

Det indstilles at:

* Sundhedsdirektørernes Forretningsudvalg godkender at Det fælleskommunale Sundhedssekretariatets regnskab 2024 og budget 2025 videresendes til godkendelse hos KKR Nordjylland den 7. februar 2025.

***Bilag****: Foreløbigt regnskab 2024 og budget 2025 Sundhedssekretariat*

**Referat:**

*Sundhedsdirektørernes Forretningsudvalg var ved punktets afvikling ikke beslutningsdygtigt,. Punktet blev efter mødet rundsendt til deltagerkredsen og godkendt med mindre tilrettelser, der var indarbejdet efter mødets afholdelse.*

1. **Nyt fra KKR**
* Orientering vedrørende Nordjysk Sundhedsalliance
* Orientering fra afholdt møde i KKR Nordjylland den 22. november 2024

**Indstilling:**

Det indstilles at Sundhedsdirektørernes Forretningsudvalg:

* Tager orienteringen til efterretning

**Referat:**

*Punktet udgik af dagsordenen.*

# Eventuelt

***Referat:***

*Intet til referat.*

# Næste møde

Næste møde i Sundhedsdirektørernes Forretningsudvalg er den 7. februar 2025. Mødet er planlagt som et Teams møde.